# **Referat**

Emne: Bestyrelsesmøde
Dato: 15. marts 2022 kl. 14.00-16.00
Sted: IBOS, Rymarksvej 1, 2900 Hellerup, lokale M1.

**Deltagere:**Ask Abildgaard, DBS, bestyrelsesformand
Nils Bo Hermansen
LFBS, Kristine Henriksen, KKR
Erik Vinding, Borgerrepræsentationen København
Nick Elhøj, interessegruppen for erhverv
Merete Schmiegelow, repræsentant for det private erhvervsliv
Pia Boisen, Region Hovedstaden
Elsebeth Mortensen, psykolog IBOS
Marie Fasmer, centerchef, IBOS
Silas Balder Erichsen, administrationschef IBOS

**Referent:**
Tina Tranberg, IBOS

**Afbud:**
Louise Bøttcher, DPU/Aarhus Universitet
Klaus Poulsen KL
Jes Diemer, lærer IBOS
Maria-Louise Lundqvist, DBSU

**Ad. Pkt. 1.** **Præsentationsrunde og velkommen til Pia Boisen**

Ask Abildgaard byder velkommen til nyt medlem i bestyrelsen, Pia Boisen, som er udpeget af Region Hovedstaden. Herefter præsentationsrunde.

**Ad. Pkt. 2. Udviklingsplan for IBOS 2022**

Marie Fasmer orienterer om, at IBOS som noget nyt har skullet lave en udviklingsplan for 2022. Udviklingsplanen er et Borgercenter Handicap-format (BCH), som IBOS hidtil ikke har anvendt pga. selvejeperspektivet. Afdelingerne på IBOS skal lave egne udviklingsplaner, som taler ind i den overordnede plan. Medarbejderne er med til at beskrive afdelingernes udviklingsplaner.

Fremadrettet vil udviklingsplanen blive lagt ind i bestyrelsens årshjul i efteråret, sådan at bestyrelsens perspektiver kan være med til at kvalificere IBOS’ udviklingsfokus.

Det er meningen, at centrene under BCH skal formulere udviklingsmål, som spiller op ad de omstillingsplaner ift. Københavns Kommunes socialstrategi, som man arbejder efter i BCH. Socialstrategien og dermed også omstillingsplanerne berører dog kun dele af IBOS’ opgaver og taler bl.a. ikke sammen med mange af de landsdækkende opgaver.

IBOS har lagt sig fast på 3 udviklingsmål for 2022: 1) At indgå en tilfredsstillende samarbejdsaftale med Københavns Kommune, 2) At arbejde for sunde og stærke arbejdsfællesskaber med fælles retning og 3) Kommunikation af retning både internt og eksternt.

Bestyrelsen tager udviklingsplanen til efterretning.

**Ad. Pkt. 2. Status på IBOS’ økonomi**

Silas Balder Erichsen orienterer om årsresultatet for 2021 og forventninger til økonomien i 2022.

2021:
Der var et mindreforbrug på ca. 800.000 kr. i 2021 svarende til en budgetafvigelse på ca. 1 %. Ca. 500.000 kr. vedrører lønrefusioner, som IBOS ikke er herre over, hvornår kommer ind i systemet.

Silas bemærker, at IBOS ikke kan overføre mindreforbrug mellem budgetår.

IBOS har desuden ikke en fast kapacitet, men skal løbende justere og levere til efterspørgslen – det er bl.a. med til at gøre det vanskeligt at styre økonomien tættere på 0.

På bo- og dagtilbud er der sund økonomi. I modsætning til tendensen andre steder så oplever IBOS, at mange midlertidige boophold konverteres til længerevarende. Bo-afdelingen rammer snart et kapacitetsloft.

På rehabiliteringsydelserne og ungeområdet er det mere vanskeligt at skabe en bæredygtig økonomi, da løn- og driftsudgifterne overstiger indtægterne. Samlet set hænger økonomien dog fint sammen i de store afdelinger og flere medarbejdere går på tværs af flere tilbud.

2022:
Der forventes ingen væsentlige ændringer i IBOS’ økonomi i indeværende år. Dog er en stor ubekendt det kommende VISO KaS-udbud, som IBOS endnu ikke kender rammerne for. VISO KaS-kontrakten udgør pt. ca. 38 % af IBOS’ økonomi. Hvis IBOS vinder det kommende udbud løber den kommende kontraktperiode fra 1.-1. 2023.

Det aftales, at der på det næste bestyrelsesmøde vil blive sat fokus på udviklingen de landsdækkende taksttilbud, hvor IBOS har oplevet vigende efterspørgsel siden 2007.

**Ad. Pkt. 3. Orientering om VISO KaS-udbud og status på evaluering af det specialiserede socialområde**

Marie orienterer om, at VISO KaS-udbuddet offentliggøres 4. april (Red.: blev offentliggjort 30. marts), herefter følger en høringsperiode, eventuelt justering af udbuddet og så en måned til tilbudsskrivning. Vi kender ikke den præcise dato, men udbuddet skal afleveres inden sommerferien og kontrakterne indgås formentlig i september.

Vilkår og rammebeløb er ikke offentliggjort endnu, men vi ved, at praksismiljø bl.a. er et vægtigt tildelingskriterium, så IBOS vil have gode forudsætninger for at vinde udbuddet. Vi ved også, at det vil være et samlet udbud af de fire realydelser; udredning, rådgivning, vidensarbejde og kursusvirksomhed. Dette er meget positivt.

Det er ikke utænkeligt, at fx konsortier af flere kommunikationscentrene også vil søge udbuddet.

Kristine Henriksen bemærker, at der i kommunerne er stor optimisme ift. at man selv kan løse det erhvervsrettede til målgrupper med særlige behov. De nye kommunale ungeenheder rummer fx også unge med handicap. Dette kan i værste fald afholde kommunerne fra at tage kontakt til IBOS og andre højt specialiserede aktører. Kristine opfordrer til at DH m.fl. benytter sig af høringsperioden, hvis det i udbuddet viser sig, at fx beskæftigelse ikke er med.

Ask siger afslutningsvist, at brugerorganisationerne på lige fod med IBOS vil benytte sig af høringsperioden og stille konkrete forslag til ændringer i udbuddet. Hvis der fx ændres på den fri henvendelsesret, sådan at undervisning i nyt hjælpemiddel skal starte som en sag i en kommune, vil DBS indgive et høringssvar hvor dette problematiseres.

Evalueringen af det specialiserede socialområde
Ask orienterer om, at der ikke er nyt om evalueringen af det specialiserede socialområde. Ask har senest hørt, at der vil komme nyt om evalueringen i slutningen af marts. DBS har løbende givet inputs til evalueringen. Indtil nu har de kun set beskrivelser af, hvordan området ser ud, ikke så mange bud på, hvad evalueringen peger på at ændre i praksis. Specialeplanlægning, som man også kender fra sundhedsområdet, er dog en overskrift, der figurerer.

**Ad. Pkt. 4. Status på aftale om vilkår for IBOS i Københavns Kommune**

IBOS er, som bestyrelsen tidligere er orienteret om, i proces med at indgå en aftale om fremadrettede vilkår for organiseringen af IBOS i Københavns Kommune. Formålet er at beskrive og formalisere de vilkår, som hidtil har været gældende for IBOS, men som adskiller sig fra vilkårene for de øvrige centre under BCH, som alene driver Servicelovstilbud. Aftalen skal altså slå fast, hvordan IBOS kan være kommunal og landsdækkende på samme tid. En del af de ting, der ønskes en formaliseret aftale omkring, har der i selvejeudredningsperioden været erfaring for, fungerer.

Foruden IBOS sidder BCH’s borgercenterchef Jan Qvist, en jurist fra BCH samt to repræsentanter fra Socialpolitik og Udvikling i SOF med i kommissoriet.

Processen er udskudt flere gange grundet sygdom, men forhåbentlig kan et oplæg til politisk behandling være færdigt inden sommerferien. En stor knast pt. er at forklare og oversætte IBOS’ økonomi, da denne er mere kompliceret end den øvrige økonomi på handicapområdet i Københavns Kommune.

Ud over en formalisering af allerede gældende vilkår (fx at IBOS har lov til at have egen hjemmeside, frit kan vælge sagsstyringssystem mm) og økonomibeskrivelse, er forhåbningen bl.a., at IBOS fremover vil kunne bevilge bredere til københavnske borgere, end der er mulighed for i dag. Det vil kunne bidrage til en mere helhedsorienteret rehabilitering, hvis IBOS kan visitere via både beskæftigelseslovgivning, specialundervisningslovgivning og servicelov.

Det er muligt, at der kommer enkelte justeringer af formuleringer i IBOS’ bestyrelsesvedtægt, men intet som vil ændre på bestyrelsens sammensætningen og virke. I tillæg til vedtægterne vil der blive udarbejdet en forretningsorden.

**Ad. Pkt. 5. Eventuelt**

* Nils Bo Hermansen orienterer om, at Forældreforeningen netop har offentliggjort en trivselsundersøgelse foretaget blandt familier til børn og unge med synshandicap. Denne kan læses på lfbs.dk og undersøgelsens hovedkonklusioner understøtter de sager, der løbende er i pressen.
* Merete Schmiegelow har tidligere annonceret, at hun trækker sig fra bestyrelsesposten, idet hun er gået på pension. Dette vil dermed være hendes sidste bestyrelsesmøde. Hun bemærker, at kontakten til det private erhvervsliv er en stor mulighed, som med fordel kan udnyttes endnu bedre i fremtiden.

Der arbejdes på udpegning af en ny repræsentant for det private erhvervsliv forud for bestyrelsesmødet i juni.